**23 АПРИЛ 2025 г.**

**Наказателно дело от общ характер №108/2025 година – 10:00 часа**

На 23.04.2025 година е насрочено разпоредително заседание по наказателно дело №108/2025 година, образувано срещу двама подсъдими, с инициали **Ю.С.А.** и **Е.В.К.**, живеещи на семейни начала в град Плевен. Двамата били безработни и се прехранвали като събирали вещи от контейнерите за боклук, като правели това предимно в малките часове на нощта.

При една такава обиколка на 02.07.2024 година, в квартал „Мара Денчева“, намерили пред вход на блок чанти с багаж, които били оставени там за малко от пострадалата Т.А. Двамата взели чантите и присвоили съдържанието им, което било на обща стойност 3400 лева. Въпреки, че собственичката на вещите им казала, че са нейни и иска да й ги върнат, те не го направили и дори подсъдимият Ю.С.А. я заплашил със саморазправа ако продължава да настоява за това.

Двамата обвиняеми са с лоши характеристични данни, а подсъдимият Ю.С.А. е осъждан. Наложена им е мярка за неотклонение „Подписка“.

Обвинителният акт е постъпил в Окръжен съд – Плевен на 05.02.2025 година и е образувано настоящото дело.

В съдебното заседание не се е явила подсъдимата Е.В.К., тъй като е нередовно призована за днес. Тя не е открита на известния на съда адрес, за да й бъде връчена призовката. Това е станало причина да не се даде ход на делото и същото да се отложи. Следващото разпоредително съдебно заседание, е насрочено за 30.05.2025 година от 10:30 часа, за когато отново ще се направи опит да се призове подсъдимата.

**Връзки с обществеността 23 април 2025 г.**

**e-mail:** **os\_press@abv.bg**